يقول عدل والسلام تحيه
الشاعر: الخفنجي (العصر العثماني)
قصائد مدح, عموديه,  قافية الياء (ي) 

يقول عدل والسلام تحيه
تبلغ إلى الجامع بحسن نيه
من حين يصل يشرح له القضيه
يقول له عدل معه شكيه
الأوله تعمر له المطاهير
والثانيه تأمر بمسرة البير
فالريح في المصفا بتنفخ الكير
ولا معي قنديل للعشيه
وجدري الشرقي قدوه مهدف
الله يصونه لا يزيد يودف
ولا معي صاحب ولا معرف
واسال بذا قارش والاشرفيه
فان به معك شي فالمحب مصرف
يا ليت يا جامع وأنت تشرف
حتى تحقق حالتي وتعرف
تشرفه بالصوره الرضيه
فاستلفت الجامع وقال لا باس
بحالتك قد عرفوني الناس
أهلا وسهلا مرحبا على الراس
وخرجتي بير العزب دليه
جلس إلى جمعة رجب وغزر
خرج من الداير وجا من البر
والمدرسه عن يمنته والابزر
وصورته مثل القمر مضيه
تسامعت بالخرجه المساجد
فأقبلت تجري بكل ساجد
وأقبل الجامع بكل عابد
والعلم فيه والحاله الرضيه
وصل إلى فوق الجروف وقنبر
فاستخدم المذهب هناك والأبهر
وجا النزيلي يشتكي مغور
وادا من الورد الجني هديه
وصل إلى عنده خبط بحصره
فإعترا الجامع غثا وحسره
وقال لله الكريم نظره
الصنو ياقوت غطس الوصيه
فقال عدل يا أخي توقع
خلى الموفق يفتهن ويسمع
إن لم يكن به للكلام مقطع
والا بقت يا صنو هو شليه
قال النزبلي لي من المواهب
من البخور والكنس والدواليب
فقد سلكت السهل والمقارب
ولا المطاهير في الشتا طريه
توجه الجامع طريق عدل
وقد طلع حنظل وهو مبدل
وأقبل القاضي وهو بيهذل
والبهمه ابطت بعدهم شويه
من حين بدا صوحه بقى يحولق
وعدل المسكين قدوه مشبرق
عاود إلى الجامع قوي يحرق
وقال انالي في الثمان وقيه
دايم زماني ما اعرف السنيدار
ولا يدفوني بكزتين نار
إن كان مالي وقف فانت لي جار
لأن عادك يا كبير بقيه
فجوب الجامع وقال أبشر
لا بد ما نوبه إليك وننظر
ونصلح المختل فيك ونعمر
بيني وبينك مروح النضيه
شادي فراش من داخل المقدم
إي والنبي قد حالتك زريه
وأقبل الصياد يهف مسرى
من باب حنظل مفتجع بيجري
وفي يده قرطاس طويل مغرى
مسوده فيها أمور جليه
سلم على الجامع وقال إسمع
أنا فقير محتاج إليك واقطع
إن فيك شي لله وشا توسع
فعلت له من فضلتك كذبه
فجوب الجامع جواب شافي
وقال انا لك كنت قبل جافي
شارسل لقصعه والزم الحفافي
يقدروا كم يدخلك شقيه
فقام عدل بالدعا يلبي
وقال له تاقى عليك ربي
بذا كلامك قد غذيت قلبي
عادك من اهل العرف والحميه
فاستلفت الجامع وهو بيضحك
وقال لله ما اخف روحك
قد بين اخوض فيمن يصل صوحك
وبوسعه من غربي البنيه
قدك فقير مضطر إلى زياده
وقبلتك أصغر من المزاده
وفيك قالوا تقبل العباده
ولا معك جربه ولا تكيه
فقال معيض وانا رأيت لك خير
انك مسنب عند باب ابو طير
واطرح في قبلتك أبو الخير
والصومعه حقك خور نقيه
فسرت في اليقظه إلى المعبر
وان اليزيدي في الزمر مقنبر
فقيه عارف للأمور مدبر
ولا ابن سيرين له إلى هنيه
فقلت له إني رأيت رؤيا
بأن عدل قارن الثريا
وانه إلى الخير والصلاح تهيا
وأن فيه أصواح عامريه
وسنبته في جانب المنور
لا بد ما يلحظ إليه ويعمر
ويخرش القبله بلاز أخضر
وبقتلب جامع بني أميه
لا بد من جرية عيال جسار
ويغرسوا فيها البصل والاشجار
ويدرسوا فيه البيان والازهار
ويعملوا ملحه وشاطبيه
ويفعلوا في قبلته خزانه
ويعملوا للوقف حبخانه
ويلزموا له بالسليط أمانه
وله سنيدار شوكته قويه
ويغرسوا في الصومعه مؤذن
يبقى يشوعاً في الكنيس مطنن
من جور تسبيحه تضرط الجن
وفيه إمام دين بجامكيه
فدنق الجامع طريق صنعاء
وسار عدل صحبته بيسعا
الله يحفظ غرته ويرعى
لأن عاد الفضل فيه سجيه
فأحجرت للجامع البراقيق
وصفقت باجناحها الغرانيق
والعنبرود قد هزت المواريق
وافتر ثغر الروضه النديه
وكان طريقه من قبال شمله
خلا شعوب عن يسرته بقبله
وقد فعل معروف وخير جمله
وقام بالمقصد بحسن نيه
فسار حتى جاوز الخنادق
ذكر من البستان كلام سابق
أنه حراف أسعد مساء وآبق
بين الدول والروضة النديه
فأقبلت فروه إليه في الحال
هزت بيارق من شعور وأراق
قالت فراشي من حصيرته طال
عمري وانا اشكي صاحب التكيه
وجنبه المشهد بقى يداعي
وقال كم لي للصلاه مراعي
فاستلفت الجامع وقال راعي
فالحاجه العال هي تكون بطيه